Sjåføren av ulykkesbilen: – Skjedde dette virkelig?
Bak denne tweeten fra politiet i Follo på søndag, ligger det en dramatisk historie: – Det skulle være en helt vanlig Sverige-tur, sier den 19 år gamle sjåføren til VG tirsdag ettermiddagen.De fire kameratene lå i 100 km i timen på E18 sørover, da sjåføren så vekk et lite øyeblikk. – Da jeg så tilbake merket jeg at bilen skjente litt mot høyre, jeg fikk panikk og svingte tilbake. Da føltes det plutselig som hjulet eller rattet låste seg. Jeg vet ikke om det faktisk skjedde, eller om det var bare noe jeg trodde. Jeg mistet uansett kontrollen over bilen. Videre: – Øyeblikket føltes som en evighet. Vi ble kastet rundt, sier 19-åringen. Suleiman Arman var også i bilen. Han beskriver det samme øyeblikket overfor VG: – Da vi mistet kontrollen over bilen var mamma det første jeg tenkte på, sier han. Så, plutselig ble bilen kastet rundt og plutselig lå de opp ned oppe på en liten fjellknaus langs motorveien.– Det første jeg tenkte da jeg forsto at vi alle var i live var: Skjedde dette virkelig? Jeg merket ikke om jeg hadde vondt eller ikke, jeg tror adrenalinet holdt meg gående, sier sjåføren til VG. Mens andre biler stoppet opp rundt dem, krabbet de fire vennene ut. Arman sier alle fire hadde på bilbelte og at det trolig reddet dem. – Det første vi gjorde da vi var ute av bilen, var å klemme hverandre. Jeg føler at jeg har brukt om lykken for resten av livet mitt, sier han. – Politimannen som kom til kunne ikke si det nok: Det er et mirakel at dere lever. Alle fire kameratene kom fra ulykken uten merkbare skader.
De fire kameratene skulle på handletur til Sverige, men endte opp ned på en fjellhylle i Follo. Nå forstår de ikke hvordan de overlevde.